

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.13 | 2024. gada 29. augustā |

**2.**

# Par atļauju ņemt aizņēmumu Ogres novada pašvaldības projekta „ Jaunogres aktīvās atpūtas kvartāla izveide” īstenošanai

Pamatojoties uz Ministru kabineta 2023. gada 6. jūnija noteikumiem Nr. 291 “Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa ”Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.3. pasākuma “Publiskās ārtelpas attīstība” īstenošanas noteikumiem, 2024. gada 15. jūlijā starp Ogres novada pašvaldību un Centrālo finanšu un līgumu aģentūru tika noslēgta Vienošanās par Eiropas Savienības fonda projekta "Jaunogres aktīvās atpūtas kvartāla izveide" Nr. 5.1.1.3/1/23/A/046 īstenošanu.

Ogres novada pašvaldība ir iecerējusi izveidot mūsdienu prasībām atbilstošu, daudzfunkcionālu un dažādu vecumu grupu aktivitātēm piemērotu sporta un atpūtas publiskās ārtelpas zonu. Jaunizveidojamais aktīvās atpūtas kvartāls sastāvēs no multifunkcionāla laukuma, brīvdabas sporta rīku laukuma un āra trenažieriem vecāka gada gājuma cilvēkiem. Daļa no āra trenažieru aprīkojuma būs piemērota personām ar kustību traucējumiem, kā arī šis kvartāls būs piemērots vecākiem ar maziem bērniem.

Projekta mērķis integrēt esošo teritoriju pilsētvidē kā Jaunogres aktīvās atpūtas kvartālu, kurš piesaistītu iedzīvotājus dažādām aktīvās un pasīvās rekreācijas aktivitātēm atbilstoši pašvaldības attīstības programmas noteiktajai prioritātei.

Paredzētais objekta būvniecības veids ir jauna būvniecība, adresē Blāzmas iela 5, Ogre, Ogres novads. kadastra apzīmējums Nr.74010020282, blakus esošajai Jaunogres vidusskolai. Kopējā būvniecības atjaunojamā/labiekārtojamā teritorija ir 3255 m².

Ogres novada pašvaldība projekta ietvaros īstenos sekojošas aktivitātes:

1) Aktīvās atpūtas laukuma būvniecība un teritorijas labiekārtošana;

2) inženiertīklu jauna izbūve un pārbūve.

Plānotais projekta īstenošanas laiks: 2024. gada 3. ceturksnis līdz 2025. gada 3. ceturksnis.

Ņemot vērā minēto, pamatojoties uz Pašvaldību likuma 4. panta pirmās daļas 2. punktu, likuma “Par valsts budžetu 2024. gadam un budžeta ietvaru 2024., 2025. un 2026. gadam” 36. panta otrās daļas 1. punktu, kā arī Ministru kabineta 2019. gada 10. decembra noteikumiem Nr. 590 “Noteikumi par pašvaldību aizņēmumiem un galvojumiem”,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Atļaut** Ogres novada pašvaldībai ņemt aizņēmumu **323 131 EUR** (trīs simti divdesmit trīs tūkstoši viens simts trīsdesmit viens *euro*) apmērā ar izņemšanu vidējā termiņā 2024.-2025. gadā no Valsts kases **uz desmit gadiem** par Valsts kases noteikto procentu likmi ar kredīta pamatsummas atlikto maksājumu uz diviem gadiem Eiropas Savienības fonda projekta "Jaunogres aktīvās atpūtas kvartāla izveide" Nr. 5.1.1.3/1/23/A/046 īstenošanai.
2. **Noteikt,** ka kredīta atmaksa tiek garantēta no Ogres novada pašvaldības pamatbudžeta līdzekļiem.
3. **Uzdot** Ogres novada pašvaldības centrālās administrācijas **Budžeta nodaļai** sagatavot un iesniegt nepieciešamos dokumentus Finanšu ministrijas Pašvaldību aizņēmumu un galvojumu kontroles un pārraudzības padomei akcepta saņemšanai.
4. Kontroli par lēmuma izpildi uzdot Ogres novada pašvaldības domes priekšsēdētājam.

(Sēdes vadītāja,

domes priekšsēdētāja E. Helmaņa paraksts)